## Pravilnik o koncesijama u javnim telekomunikacijama

### NN 18/1995 (17.3.1995.), Pravilnik o koncesijama u javnim telekomunikacijama

# MINISTARSTVO POMORSTVA, PROMETA I VEZA

Na temelju članka 14. stavka (3) Zakona o telekomunikacijama
("Narodne novine", br. 53/94), i na prijedlog Vijeća za
telekomunikacije ministar pomorstva, prometa i veza donosi

## Pravilnik

### o koncesijama u javnim telekomunikacijama

I. OPĆE ODREDBE

Sadržaj pravilnika

Članak 1.

Ovim se pravilnikom utvrđuje trajanje koncesije u javnim telekomunikacijama,
posebni uvjeti glede cijene i kakvoće telekomunikacijskih usluga,
pristup korisnika usluga tim telekomunikacijama i raspoloživost tih telekomunikacija.
kao i glede kakvoće i strukture radijskog i televizijskog programa,
te način i uvjeti za zajedničku uporabu istih odašiljača
ili istih kanala za emitiranje radijskog ili televizijskog programa, i
način i uvjeti za emitiranje ili distribuciju radijskog ili televizijskog
programa drugog konceslonara, nakladnika, proizvođača programa
ili autora programa.

Primjena pravilnika

Članak 2.

Odredbe ovog pravilnika odnose se na koncesionare, koji su dobili koncesiju
od Vijeća za telekomunikacije za obavljanje djelatnosti iz članka
12. stavka (2), (4), (5), (6), (7) i (8) Zakona o telekomunikacijama.

Trajanje koncesije

Članak 3.

(1) Koncesija za obavljanje pojedinih djelatnosti izdaje se, na vrijeme
kako slijedi:

1. Deset godina za televiziju na državnoj razini, kabelsku televiziju,
za pokretne satelitske mreže i druge pokretne mreže na državnoj razini.
Sedam godina za radio na državnoj razini.

2. Sedam godina za televiziju na razini županije i Grada Zagreba, za
televiziju na razini skupine županija i za pokretne mreže na ograničenom
području manjem od područja koje se smatra državnom razinom.
Pet godina za radio na razini županije i Grada Zagreba i za radio na razini
skupine županija.

3. Pet godina za televiziju na razini grada. Četiri godine za
radio na razini grada.

4. Pet godina za ostale djelatnosti.

(2) Koncesija prestaje vrijediti, kada koncesionar otkaže obavljanje
djelatnosti u skladu s ugovorom iz članka 14. stavka (8) Zakona
o telekomunikacijama; kada se donese odluka o povlačenju koncesije
u skladu s odredbom iz članka 14. stavka (10) istog zakona; kada
istekne vrijeme na koje je izdana koncesija.

II. RADIO I TELEVIZIJA

Kakvoća i struktura programa

Članak 4.

(1) Kakvoća programa mora biti, po sadržaju i u tehničkom
smislu, na profesionalnoj razini, mora održavati hrvatsku kulturu u svoj
njezinoj raznolikosti i bogatstvu. Struktura programa i vrijeme emitiranja
pojedinih emisija, priloga i reportaža mora se prilagoditi radnom vremenu
i interesu slušatelja i gledatelja, uvažujući europsko radno vrijeme.

(2) Propisana kakvoća programa mora se osigurati i za vrijeme
takozvanih kontakt emisija i emisija "u živo".

Uporaba istih odašiljača ili istih kanala

Članak 5.

(1) Odlukom o koncesiji može se odrediti da se dva ili više koncesionara
koriste istim kanalima za emitiranje radijskog ili televizijskog programa
na istom ili na pretežito istom području koncesije, ako se, prema
programskoj shemi iz članka 14. stavka (4) Zakona o telekomunikacijama
predviđa emitiranje programa u različito vrijeme.

(2) Koncesionari iz stavka (1) ovog članka mogu izgrađivati
zajednički(e) odašiljač(e), o čemu sklapaju ugovor,
uz suglasnost Ministarstva pomorstva, prometa i veza (u daljnjem štivu:
Ministarstvo).

(3) Odlukom o koncesiji iz stavka (1) ovog članka, poglavito
u slučaju, ako se radi o istom području koncesije, može se
odrediti, da jedan koncesionar izgradi odašiljač(e), kojim(a) će
se koristiti i drugi koncesionar ili koncesionari uz naknadu stvarnih troškova.
U tom slučaju koncesionari sklapaju ugovor o zajedničkoj
uporabi odašiljača, uz suglasnost Ministarstva.

Emitiranje programa drugog koncesionara

Članak 6.

(1) Koncesionar televizije, prigodom emitiranja programa drugog koncesionara,
nakladnika, proizvođača programa ili autora programa, mora zadržati
svoj identifikacijski znak. (2) Koncesionar radija prigodom emitiranja
programa iz stavka (1) ovog članka mora najmanje svakih pola sata
emitirati svoj identifikacijski znak.

Emitiranje programa na frekvenciji ili kanalu, na kojem emitira
drugi koncesionar

Članak 7.

(1) Vijeće za telekomunikacije može, na vlastiti poticaj ili u
povodu zahtjeva zainteresirane pravne ili fizičke osobe, raspisati
natječaj ili javno prikupljati ponude za izdavanje koncesije za
radio ili televiziju za emitiranje programa na kanalu na kojem emitira
drugi koncesionar u vrijeme, kada taj koncesionar, prema njegovoj programskoj
shemi iz članka 14. stavka (4) Zakona o telekomunikacijama, ne emitira
svoj program.

(2) Koncesionar iz stavka (1) ovog članka koji je dobio koncesiju
ima pravo koristiti se izgrađenom infrastrukturom drugog koncesionara
koji emitira program na istom kanalu u smislu odredbe članka 14.
stavka (7) Zakona o telekomunikacijama.

(3) Za dobivanje koncesije iz stavka (1) ovog članka može se
natjecati i koncesionar koji već ima koncesiju za emitiranje programa
na istom kanalu. pa ako dobije koncesiju, to se ne smatra novom koncesijom
u smislu Zakona o telekomunikacijama, već se mijenja njegova postojeća
programska shema i sklapa dodatak ugovoru iz članka 14. stavka (8)
istog zakona.

III. KABELSKA TELEVIZIJA

Cijena priključka

Članak 8.

Izradba pojedinačnog priključka na mrežu kabelske televizije
plaća se po stvarnim troškovima za materijal i radnu snagu. Cijenu
za radnu snagu odobrava Ministarstvo uz mišljenje i suglasnost prema postupku
iz članka 70. stavka (4) Zakona o telekomunikacijama.

Kakvoća usluge

Članak 9.

Kakvoća usluge mora biti u skladu s tehničkim uvjetima
i uvjetima uporabe donesenim na temelju članka 4. Zakona o telekomunikacijama.

Pristup korisnika mreži

Članak 10.

(1) Koncesionar kabelske televizije je obvezan u skladu s odredbom,
iz članka 68. Zakona o telekomunikacijama omogućiti priključenje
na mrežu svim zainteresiranim pravnim i fizičkim osobama na području
koncesije i tom prigodom može naplatiti troškove iz članka 8. ovog
pravilnika.

(2) Korisnik priključka je slobodan otkazati priključak
i ponovo zatražiti priključenje, pri čemu je dužan platiti
samo stvarne troškove ponovnog priključenja Raspoloživost mreže

Članak 11.

(1) Raspoloživost mreže kabelske televizije mora biti u skladu s tehničkim
uvjetima i uvjetima uporabe, donesenim na temelju članka 4. Zakona
o telekomunikacijama i pravilnikom iz članka 15. istog zakona, koji
se odnosi na kabelsku televiziju. (2) Radi ispravnog funkcioniranja i održavanja
svojeg sustava, kako je propisano člankom 7. i 8. Zakona o telekomunikacijama,
koncesionar kabelske televizije je obvezan ustrojiti dnevno dežurstvo stručnih
djelatnika poglavito u večernjim satima i u vrijeme blagdana i vikenda.

IV. POKRETNE MREŽE

Cjene usluga

Članak 12.

Glede cijene za priključenje terminalne opreme na mrežu, odredba
iz članka 8. ovog pravilnika odnosi se i na koncesionara za izgradnju
i uporabu pokretne telekomunikacijske mreže.

Kakvoća usluge i raspoloživost mreže

Članak 13.

Kakvoća usluge i raspoloživost određene pokretne telekomunikacijske
mreže propisani su tehničkim uvjetima i uvjetima uporabe, koji se
donose na temelju članka 4. Zakona o telekomunikacijama i Pravilnika
o javnim telekomunikacijama, koji se donosi na temelju članka 15.
istog zakona, a odnose se na mrežu i obavljanje telekomunikacijskih usluga
putem te mreže.

Pristup korisnika mreži

Članak 14.

Odredba članka 10. ovog pravilnika glede pristupa korisnika mreži
odnosi se i na korisnika i koncesionara pokretne telekomunikacijske mreže.

V. PROIZVODNJA PROGRAMA ZA KABELSKU TELEVIZIJU

Kakvoća i struktura programa

Članak 15.

Odredba iz članka 4. ovog pravilnika odnosi se i na koncesionara,
koji je dobio koncesiju za proizvodnju radijskog ili televizijskog programa
iz članka 67. stavka (3) Zakona o telekomunikacijama, koji se distribuira
putem kabelske televizije.

VI. OBAVLJANJE USLUGA PUTEM TERMINALNE OPREME

Cijene i kakvoća usluga, te pristup korisnika

Članak 16.

Na koncesionara koji je dobio koncesiju za obavljanje telekomunikacijskih
usluga iz članka 74. stavka (4) Zakona o telekomunikacijama, glede
cijena i kakvoće usluga koje on pruža korisnicima putem terminalne
opreme, te glede pristupa korisnika usluga, odgovarajuće se primjenjuje
Pravilnik o općim uvjetima za obavljanje telekomunikacijskih usluga
donešenog na temelju članka 16. istog zakona.

Raspoloživost opreme

Članak 17.

Raspoloživost terminalne opreme koncesionara iz članka 16. ovog
pravilnika mora biti u skladu s tehničkim uvjetima iz članka
4. Zakona o telekomunikacijama, koji se odnose na njegovu terminalnu opremu.

VII. ZAVRŠNE ODREDBE

Izmjene i dopune ovoga Pravilnika

Članak 18.

Izmjene i dopune ovoga Pravilnika podliježu istom postupku kao i donošenje
ovoga Pravilnika.

Stupanje na snagu ovoga Pravilnika

Članak 19.

Ovaj Pravilnik stupa na snagu osmoga dana od dana objave u "Narodnim
novinama".

Klasa: 011 -01/95-02

Urbroj: 530-01-95-2

Zagreb, 6 ožujka 1995.

Ministar pomorstva, prometa i veza

**Ivica Mudrinić, dipl. ing.,** v. r.

---

[![](../../TipkaPočStr.GIF)](http://www.nn.hr/Narodne.htm)
[![](../../TSluzGl.GIF)](http://www.nn.hr/Glasilo/index.htm)
[![](../../TPretra.GIF)](http://www.nn.hr/search/iaquery.exe)
![](../../TElPosta.GIF)

Pravilnik, NN 18/1995-353